Broj: 711-I-595-M-70/23-02-19

Zagreb, 22. ožujka 2023.

**ZEDENKO JAKUC**

**Općinski načelnik Općine Lopar**

**Predmet: mišljenje na zahtjev obveznika Zdenka Jakuca**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) dana 14. ožujka 2023. pod brojem 711-U-3491-M-70/23-01-4 zaprimilo je zahtjev za mišljenje koji je podnio obveznik Zdenko Jakuc, općinski načelnik Općine Lopar.

U podnesenom zahtjevu obveznik navodi da dužnost općinskog načelnika obnaša u prvom mandatu te da je njegov otac, vlasnik obrta „Ljeto“, u desetom tjednu ove godine predao zahtjev za koncesijsko odobrenje na plaži Livačina u Loparu za iznajmljivanje osamdeset ležaljki i četrdeset suncobrana. Obveznik nadalje navodi kako postupak rješavanja zahtjeva za dodjelu koncesijskog odobrenja provodi Vijeće za dodjelu koncesijskih odobrenja kao posebno tijelo imenovano od strane Općinskog vijeća, a rješenja o prihvaćanju ili odbijanju zahtjeva potpisuje predsjednik Vijeća za dodjelu koncesijskih odobrenja te da on ne sudjeluje u rješavanju predmeta. Obveznik navodi i kako je postupio sukladno ranijem mišljenju Povjerenstva broj 711-I-464-M-148/22-02-19 od 22. ožujka 2022.g. te obavijestio članove Općinskog vijeća, Vijeća za dodjelu koncesijskog odobrenja i javnost da je poslovni subjekt u vlasništvu njegovog oca podnio zahtjev za dodjelu koncesijskog odobrenja za obavljanje djelatnosti na pomorskom dobru u 2023.g.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 2. sjednici održanoj 22. ožujka 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je u situaciji u kojoj tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu obveznik dužan postupiti sukladno članku 21. ZSSI-a, a što je u konkretnoj stvari obveznik Zdenko Jakuc i učinio.

Naime, Povjerenstvo ističe kako odredbe ZSSI-a ne propisuju zabranu da poslovni subjekt u vlasništvu člana obitelji obveznika iz članka 5. stavka 1. točke 3. ZSSI-a sklopi poslovni odnos s tijelom u kojem obveznik obnaša dužnost, međutim, budući da se radi o osjetljivom poslovnom odnosu u kojem je moguće da privatni interes člana obitelji utječe na njegovu nepristranost u obnašanju javne dužnosti, od važnosti je da Povjerenstvo bude upoznato s postojanjem namjere sklapanja tog poslovnog odnosa kao i da uputi obveznika kako postupati prilikom njegovog sklapanja.

Povjerenstvo ističe kako je u situacijama poput navedene u zahtjevu za mišljenje obveznika isto upućivalo na postupanje u skladu s člankom 9. ZSSI-a odnosno izuzimanje obveznika iz postupka nastanka poslovnog odnosa, delegiranja potpisivanja odluka i ugovora kojima se poslovni odnos zaključuje na drugu osobu te deklariranja odnosa povezanosti svim osobama koje sudjeluju u postupku odabira te široj javnosti.

U konkretnom slučaju iz zahtjeva obveznika nedvosmisleno proizlazi da osobno ne sudjeluje u postupku odabira kandidata kao niti da potpisuje odluke o prihvaćanju ili odbijanju zahtjeva već je navedeno u nadležnosti Vijeća za koncesijska odobrenja koje imenuje Općinsko vijeće.

Slijedom navedenog, obvezniku Zdenku Jakucu preostaje samo obveza deklariranja činjenice da je njegov otac jedan od podnositelja zahtjeva za dobivanje koncesijskog odobrenja. Povjerenstvo ukazuje da je obveznik navedeno bio dužan deklarirati Vijeću za koncesijska odobrenja, Općinskom vijeću Općine Lopar te zainteresiranoj javnosti putem službene mrežne stranice Općine Lopar, a što je prema navodima obveznika isti i učinio.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Zdenku Jakucu, elektroničkom dostavom
2. Objava na internetskoj stranici Povjerenstva
3. Pismohrana